钦定古今图书集成/明伦汇编/官常典/第635卷 > 贾敦颐〈弟敦实〉
## 钦定古今图书集成/明伦汇编/官常典/第635卷 > 贾敦颐〈弟敦实〉

按《唐书循吏传》：“敦颐，曹州冤句人。贞颧时，数历州刺
史，资廉洁，入朝常尽室行，车一乘，敝甚，羸马绳羁，道
上不知其刺史也。久之，为洛州司马，以公累下狱，太
宗贳之，有司执不贳。帝曰：‘人孰无过，吾去太甚者。若
悉绳以法，虽子不得于父，况臣得事其君乎’？遂获原。
徙瀛州刺史。州濒滹沱、滱二水，岁湓溢，坏室庐濅洳”
数百里。敦颐为立堰庸，水不能暴，百姓利之。时弟敦
实为饶阳令，政清静，吏民嘉美。旧制，大功之嫌不连
官，朝廷以其兄弟治行相高，故不徙以示宠。永徽中，
迁洛州。洛多豪右，占田类逾制，敦颐举没者三千馀
顷，以赋贫民，发奸擿伏，下无能欺。卒于官。咸亨初，敦
实为洛州长史，亦宽惠，人心怀向。始，洛人为敦颐刻
碑大市旁。及敦实入为太子右庶子，人复为立碑其
侧，故号《常棣碑》。历怀州刺史，有美迹。永淳初，致仕，病
笃，子孙迎医，敦实不肯见，曰：“未闻良医能治老也。”卒，
年九十馀。